钦定古今图书集成/历象汇编/历法典/第072卷 > {{{2}}}
## 钦定古今图书集成/历象汇编/历法典/第072卷 > {{{2}}}

已上五测，本年八月十八日疏奏，奉旨“临期登台，公
同测验”，与本局所推悉合。覆奏；因命再测，又皆相符。
今所绘《木星犯积尸气图算》，悉照曩日进呈者。其先
后相犯时日及已经测验过各星行度与《大统》相去
悬远者，约录于后，以征二法之孰疏孰密云。

崇祯七年十一月初三日，木星以赤道于积尸气为
同度同分，依黄道则于初五日为同度同分。此日木
星细行为百分度之十一。迨十月二十日，木星自鬼
宿东南东北两星中而入于本宿座，至十一月二十
日，乃繇西南西北两星中线而出鬼宿，其木星体距
积尸气体为百分度之五十四，而为“犯。”

八年四月二十三日，木星以赤道于积尸气为同度
同分，依黄道，则于二十四日为同度同分。此日木星
细行为百分度之十九。自二十三日午时，繇鬼宿西
南、西北二星之中而入本宿座，至本月三十日酉时，
繇东南、东北二星之中而出鬼座。其木星体距积尸
气体为百分度之三十八，而为“犯。”〈云五十四三十八者即古书所谓五
十四分及三十八分也〉